Document ID: 32012D0481
Publication Date: 2012-08-16

Title and Content:
SKLEP KOMISIJE
z dne 16. avgusta 2012
o okoljskih merilih za podelitev znaka EU za okolje za tiskan papir
(notificirano pod dokumentarno številko C(2012) 5364)
(Besedilo velja za EGP)
(2012/481/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,
po posvetovanju z Odborom Evropske unije za znak za okolje,
ob upoštevanju naslednjega:
(1)
V skladu z Uredbo (ES) št. 66/2010 se lahko znak EU za okolje podeli proizvodom, ki imajo v celotnem življenjskem krogu manjši vpliv na okolje.
(2)
Uredba (ES) št. 66/2010 določa, da se uvedejo posebna merila za podelitev znaka EU za okolje glede na skupine proizvodov.
(3)
Ker lahko kemikalije, ki se uporabljajo pri tiskanih proizvodih iz papirja, ovirajo recikliranje tiskanih proizvodov iz papirja ter so lahko nevarne za okolje in zdravje ljudi, je primerno določiti merila EU za okoljsko oznako za skupino proizvodov „tiskan papir“.
(4)
Ukrepi iz tega sklepa so v skladu z mnenjem Odbora, ustanovljenega s členom 16 Uredbe (ES) št. 66/2010 -
SPREJELA NASLEDNJI SKLEP:
Člen 1
1. Skupina proizvodov „tiskan papir“ obsega vse tiskane proizvode iz papirja, ki vsebujejo vsaj 90 % masnega deleža papirja, kartona in substratov na osnovi papirja, razen knjig, katalogov, pisalnih blokov, knjižic ali obrazcev, ki vsebujejo najmanj 80 % masnega deleža papirja, kartona ali substratov na osnovi papirja. Priloge, platnice in vsi deli končnega proizvoda iz tiskanega papirja se štejejo za del tiskanega proizvoda iz papirja.
2. Vezane priloge (ki niso namenjene za odstranitev) v tiskanih proizvodih iz papirja izpolnjujejo zahteve iz Priloge k temu sklepu. Priloge, ki niso pritrjene na tiskan papir (kot so letaki in odstranljive nalepke) ter se kljub temu prodajajo oziroma dobavljajo skupaj z njim, izpolnjujejo zahteve iz Priloge k temu sklepu samo, če naj bi se nanje pritrdil znak EU za okolje.
3. Skupina proizvodov „tiskan papir“ ne vključuje naslednjega:
(a)
tiskanega vpojnega higienskega papirja;
(b)
tiskanih proizvodov iz papirja za pakiranje in zavijanje.
(c)
map, ovojnic in obročnih mehanizmov za vezavo.
Člen 2
V tem sklepu se uporabljajo naslednje opredelitve pojmov:
1.
„knjige“ pomenijo s sukancem in/ali lepilom vezane tiskane proizvode iz papirja s trdimi ali mehkimi platnicami, kot so šolske knjige, leposlovje ali neleposlovje, zvezki, delovni zvezki, spiralno vezani zvezki, poročila, koledarji s platnicami, priročniki in mehko vezane knjige. Med „knjige“ ne spadajo dnevni časopisi, revije, redno objavljeni katalogi in letna poročila;
2.
„potrošni materiali“ pomenijo kemične proizvode, ki se uporabljajo pri tiskanju, nanašanju površinske zaščite in postopkih dodelave ter se pri tem porabijo, uničijo, razpršijo, izrabijo ali potrošijo. Med potrošne materiale spadajo proizvodi, kot so tiskarska črnila in barve, tonerji, tiskarski laki, laki, lepila, pralna sredstva in vlažilne raztopine;
3.
„mapa“ pomeni zložljivo ovojnico ali platnice za nevezane liste papirja. Med mape spadajo proizvodi, kot so ločilni listi, etuiji za dokumente ter preklopne mape, viseče mape, škatle iz kartona in mape z elastiko;
4.
„halogenirano organsko topilo“ pomeni organsko topilo, ki vsebuje vsaj en atom broma, klora, fluora ali joda na molekulo;
5.
„priloga“ pomeni dodaten list ali sklop listov, natisnjen neodvisno od tiskanega proizvoda iz papirja, ki se vstavi med strani tiskanega proizvoda iz papirja in se lahko odstrani (nevezana priloga) ali pa je vezan s stranmi tiskanega proizvoda iz papirja in tako tvori del celotnega proizvoda (vezana priloga). Med priloge spadajo večstranske reklame, knjižice, brošure, kartice za pošiljanje odgovorov ali drugo promocijsko gradivo;
6.
„časopisi“ pomenijo dnevno ali tedensko izdajo, ki vsebuje novice in je natisnjena na časopisni papir iz celuloze in/ali recikliranega papirja, katerega teža znaša 40 do 65 g/m2;
7.
„nepapirne komponente“ pomenijo vse dele tiskanega proizvoda iz papirja, ki niso iz papirja, kartona ali substratov na osnovi papirja;
8.
„embalaža“ pomeni vse proizvode iz kakršnih koli materialov, ki se uporabljajo za shranjevanje in zaščito blaga, ravnanje z njim, njegovo dostavo in predstavitev, od surovin do predelanega blaga, ki ga proizvajalec preda uporabniku ali potrošniku;
9.
„tiskan proizvod iz papirja“ pomeni proizvod, ki nastane pri obdelavi tiskalnih materialov. Obdelava vključuje tiskanje na papir. Poleg tiskanja lahko obdelava vključuje tudi postopke dodelave, na primer zgibanje, izsekovanje in obrezovanje ali zlaganje, vezavo z lepilom, vezavo ali vezavo s sukancem. Med tiskane proizvode iz papirja spadajo časopisi, reklame in bilteni, revije, katalogi, knjige, letaki, brošure, pisalni bloki, plakati, listi papirja, vizitke in nalepke;
10.
„tiskanje“ (ali postopek tiskanja) pomeni postopek, pri katerem se tiskalniški material predela v tiskan proizvod iz papirja. Med tiskanje spadajo priprava na tisk, tiskanje in končna obdelava;
11.
„recikliranje“ pomeni vsak postopek predelave, pri katerem se odpadne snovi ponovno predelajo v proizvode, materiale ali snovi za prvotni ali druge namene. Sem spada tudi ponovna predelava organskih snovi, ne pa tudi ponovna uporaba energije in predelava v materiale, ki se bodo uporabili kot gorivo ali za polnjenje;.
12.
„HOS (hlapne organske spojine)“ pomenijo katero koli organsko spojino in frakcijo kreozota s parnim tlakom 0,01 kPa ali več pri 293,15 K ali z ustrezno hlapnostjo pri danih pogojih uporabe;
13.
„pralna sredstva“ (imenovana tudi čistilna sredstva ali čistila) pomenijo naslednje: (a) tekoče kemikalije, ki se uporabljajo za pranje ločenih (zunaj stiskalnice) in vgrajenih (znotraj stiskalnice) tiskarskih form in tiskarskih stiskalnic, da se odstranijo črnila, papirni prah in podobno; (b) čistila za stroje za dodelavo in tiskalnike, kot so čistila za odstranjevanje ostankov lepil in lakov; (c) sredstva za odstranjevanje tiskarskih črnil, ki se uporabljajo pri izpiranju posušenih tiskarskih črnil. Med pralna sredstva ne spadajo čistilna sredstva za čiščenje drugih delov tiskalnika ali drugih strojev, razen tiskalnikov ali strojev za dodelavo;
14.
„odpadni papir“ pomeni papir, ki nastane pri postopku tiskanja in dodelave ali obrezovanju ali rezanju papirja ali med zagoni v tiskarski delavnici in knjigoveznici, ki niso del dokončanega tiskanega proizvoda iz papirja.
Člen 3
Proizvodu iz skupine „tiskan papir“ se podeli znak EU za okolje v skladu z Uredbo (ES) št. 66/2010, če spada v skupino proizvodov „tiskan papir“, kot je opredeljena v členu 1 tega sklepa, ter izpolnjuje merila in z njimi povezane zahteve za ocenjevanje in preverjanje iz Priloge k temu sklepu.
Člen 4
Merila za skupino proizvodov „tiskan papir“ ter z njimi povezane zahteve za ocenjevanje in preverjanje veljajo tri leta od datuma sprejetja tega sklepa.
Člen 5
Za upravne namene se „tiskanemu papirju“ dodeli kodna številka „028“.
Člen 6
Ta sklep je naslovljen na države članice.
V Bruslju, 16. avgusta 2012

Classification:
Level 1 Topics: 100147
100160
100155
Level 2 Topics: 100242
100274
100196
Level 3 Topics: 1386
2470
13
All Topics: 2228
3139
5696
5754